บจ.ฉวยจังหวะราคาพุ่งแห่ขายหุ้นคืนโกยกำไร
บจ.สบโอกาสราคาหุ้นพุ่งขนหุ้นซื้อคืนขาย SVITRU เก็บกำไรสวยจับตา 12 บริษัทอาจขายคืน
14 มี.ค. 2556

บจ.สบโอกาสราคาหุ้นพุ่งขนหุ้นซื้อคืนขาย SVITRU เก็บกำไรสวยจับตา 12 บริษัทอาจขายคืน
นายพงษ์ศักดิ์ โล่ห์ทองคำ ประธานเจ้าหน้าที่บริหาร บริษัท เอสวีไอ (SVI) เปิดเผยว่า ล่าสุดบริษัทได้นำหุ้นซื้อคืนจำนวน 30.08 ล้านหุ้น ขายผ่านกระดานในตลาดหลักทรัพย์ฯ เมื่อวันที่ 8 มี.ค.ที่ผ่านมา ในราคาหุ้นละ 4.98 บาท ซึ่งการขายครั้งนี้จะทำให้บริษัทมีกำไรจากโครงการซื้อหุ้นคืนประมาณ 26.23 ล้านบาท 
“บริษัทซื้อหุ้นตามโครงการซื้อหุ้นคืนเมื่อ ต.ค. 2554 คณะกรรมการมีมติให้ซื้อคืนจำนวน 55 ล้านหุ้น แต่ได้ซื้อคืนเพียง 30.08 ล้านหุ้น ที่ราคาเฉลี่ย 3.77 บาท เหตุที่ซื้อไม่ครบเพราะเกิดน้ำท่วม จึงหยุดซื้อ” ประธานเจ้าหน้าที่บริหาร กล่าว
อย่างไรก็ตาม การซื้อคืนถือว่าเป็นเรื่องที่ดีมาก เพราะนอกจากทำให้ราคามีเสถียรภาพในยามที่ตลาดหุ้นตกต่ำแล้ว ยังเป็นโอกาสเมื่อตลาดหุ้นกลับมารุ่งเรืองและเชื่อว่าสภาพตลาดหุ้นอย่างนี้ไม่ใช่จังหวะที่เหมาะสมในการซื้อหุ้นคืน
นายสมพงษ์ เผอิญโชค กรรมการผู้จัดการใหญ่ บริษัท ไทยรุ่งยูเนี่ยนคาร์ (TRU) กล่าวว่า บริษัทได้ทยอยขายหุ้นที่ซื้อคืนมาในตลาดหลักทรัพย์ฯ แล้ว และปีนี้จะทำให้บริษัทจะได้รับผลดีจากการขายหุ้นที่ได้ซื้อคืนจำนวน 9.2 ล้านหุ้น โดยมีต้นทุนเฉลี่ย 5.10 บาท หากเปรียบเทียบกับราคากระดานในปัจจุบันระดับ 13 บาท ทำให้บริษัทมีกำไรจากการขายหุ้นที่ได้ซื้อคืนครั้งนี้ประมาณ 70 ล้านบาท ในส่วนนี้จะนำไปรับรู้ในส่วนเกินมูลค่าหุ้น ทำให้ฐานะการเงินของบริษัทมีความแข็งแกร่ง แต่คงจะยังไม่พิจารณานำส่วนเกินเหล่านี้จ่ายคืนให้กับผู้ถือหุ้นในเร็วๆ นี้ เพราะเป็นจังหวะที่บริษัทจำเป็นต้องลงทุนเพื่อขยายกำลังการผลิต 
พล.ต.ท.จารักษ์ แสงทวีป ประธานกรรมการบริหาร บริษัท ศิครินทร์ (SKR) กล่าวว่า บริษัทได้ขายหุ้นคืนในกระดานล่าสุดจำนวน 1.41 แสนหุ้น ที่ราคา 27 บาท ได้รับเงินประมาณ 3.73 ล้านบาท ซึ่งบริษัทได้ซื้อหุ้นคืนจำนวนทั้งสิ้น 1.99 ล้านหุ้น
ทั้งนี้ จากข้อมูลของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) พบว่า ณ สิ้นเดือน ก.พ. 2556 พบว่ามี บจ.อีก 12 แห่ง ที่ได้ซื้อหุ้นคืนในช่วงก่อนหน้าและยังมีหุ้นซื้อคืนคงค้างอยู่ในบริษัท เช่น อาร์เอส (RS) จำนวน 17.70 ล้านหุ้น ซัสโก้ (SUSCO) จำนวน 40 ล้านหุ้น เด็มโก้ (DEMCO) จำนวน 6 ล้านหุ้น เคซีอี อีเลคโทรนิคส์ (KCE) จำนวน 14 ล้านหุ้น